آذربایجان - ایران اورتاق اتومبیل اورتیمینین ساتیشینا باشلاندی.
آذربایجان اقتصادی باخانی شاهین مصطفی‌یئو، آذربایجان و ایرانین (آذر ماش-ایران خودرو) مشترک اورتیلن اتومبیللرینین ساتیشینا بو هفته‌دن اعتباراً باشلاندیغینی دئدی.
ایران جمهورباشقانلیغی دفتری مودورو محمود واعظی ایله آذربایجانین باشکندی باکی‌دا گؤروشدوک‌دن سونرا اورتاق مطبوعات کنفرانسی دوزنله‌ین مصطفی‌یئو، اورتاق فابریکانین آذربایجانین نفت‌چالا ائلچه‌سینده یئر آلدیغینی سؤیله‌دی.
مصطفی‌یئو، اتومبیل فابریکاسی محصوللارینین ساتیشی، ایرانا الکتریک صادراتی، بیله‌سوار، آستارا و جولفا گؤمروک‌لرینین فعالیتلرینین ۲۴ ساعاتا چیخاریلماسینی بو سفرین نتیجه‌لرین‌دن اولدوغونو دئدی.
واعظی ده قیسا باکی سفرینین فایدالی گئچدییگنی بیلدیره‌رک سفرین‌ده جمهورباشقانی، باشباخان و اقتصاد باخانی ایله گؤروشدویونو دئدی.
واعظی، پرزیدئنت ایلهام علی‌یئو ایله گؤروشمه‌سین‌ده اولوسلارآراسی مسئله‌لر، آمریکانین سیاست و تیجارت ساحه‌سین‌ده‌کی تک ایستیقامت‌لی سیاستلرینی گونده‌مه گتیردیگینی و ایکی طرفین ده یاخین گؤروشلره صاحب اولدوقلارینی گؤردویونو بیلدیردی.
واعظی،
"گؤروشمه‌ده بؤلگه‌ده‌کی وضعیتی گؤزدن گئچیره‌رک، ایکی اؤلکه ده بؤلگه‌ده باریش، ثابت‌لیک و گوونلیگین برقرار اولماسینا تاکید ائتدیلر" دئدی.
واعظی گؤروشمه‌ده بؤلگه مسئله‌لرینین یانین‌دا ایکی‌لی ایلیشکیلر و اقتصادی مسئله‌لر حاقین‌دا دا پرزیدنت علی‌یئو ایله گؤروشدویونو دئدی.
